ብርጋዴር ጄኔራሉ በዋስ ከተለቀቁ በኋላ ዋስትናቸው በሰበር ችሎት ታገደ
 ፖሊስ የት እንደሚያቆያቸው የተሰጠ ትዕዛዝ የለምበፌዴራል ጠቅላይ ፍርድ ቤት ይግባኝ ሰሚ ችሎት ሐምሌ 30 ቀን 2011 ዓ.ም. በ100,000 ብር ዋስ ከእስር እንዲፈቱ ውሳኔ ተሰጥቷቸው የነበሩት ብርጋዴር ጄኔራል ሀድጉ ገብረ ጊዮርጊስ፣ ውሳኔው በተሰጠ በሰባተኛው ቀን ነሐሴ 7 ቀን 2011 ዓ.ም. ዋስትናው እንዳይፈጸም የሰበር ሰሚ ችሎት አገደ፡፡ ሰበር ሰሚ ችሎቱ ዋስትናውን ያገደው፣ የፌዴራል ጠቀላይ ዓቃቤ ሕግ የጠቅላይ ፍርድ ቤት ውሳኔን በመቃወም ባቀረበው ማመልከቻ ነው፡፡ የፌዴራል ጠቅላይ ፍርድ ቤት ለብርጋዴር ጄኔራል ሀድጉ ዋስትና የፈቀደላቸው፣ የፌዴራል ከፍተኛ ፍርድ ቤት የተከሰሱበትን የፀረ ሙስና ወንጀሎች አዋጅ ቁጥር 881/2007 አንቀጽ 9(1ሀናለ) እና (2)ን ወደ አንቀጽ 9(1ሀናለ) ከቀየረ በኋላ፣ ዋስትና ሲጠይቁ በመከልከሉ ምክንያት ይግባኝ በማለታቸው ነው፡፡ ተጠርጣሪው ለጠቅላይ ፍርድ ቤት ባቀረቡት ይግባኝ የፌዴራል ከፍተኛ ፍርድ ቤት የተከሰሱበትን የፀረ ሙስና አዋጆች ቁጥር 881/2007 አንቀጽ 9(1ሀናለ) እና (2) ወደ አንቀጽ 9(1ሀናለ) ከቀየረው፣ በልዩ ሥነ ሥርዓት አዋጅ ቁጥር 882/2007 አንቀጽ (2) ንዑስ አንቀጽ (3) መሠረት ዋስትና ስለሚፈቅድ እንዲፈቀድላቸው ያቀረቡትን ይግባኝ ተቀብሎ በ100,000 ብር ዋስትና እንዲለቀቁ ውሳኔ ሰጥቶ ነበር፡፡ ነገር ግን ዓቃቤ ሕግ ዋስትና የተፈቀደላቸው ይግባኝ ሰሚው ችሎት ከሕጉ አግባብ ውጪ መሆኑን በመግለጽ፣ ለሰበር ሰሚ ችሎት ባቀረበው አቤቱታ ምክንያት መሆኑ ታውቋል፡፡ ብርጋዴር ጄኔራል ሀድጉ ዋስትና ተፈቅዶላቸው ከእስር ከተፈቱ በኋላ ሰበር ሰሚው ችሎት ዋስትናውን በማገድ እንደሚያስቀርብ ገልጾ ትዕዛዝ የሰጠ ቢሆንም፣ ተጠርጣሪው ስለሚቆዩበት ሁኔታ በትዕዛዙ ላይ ያለው ነገር የለም፡፡ ችሎቱ አዋጆቹንና በሰበር ሰሚ ችሎት በተመሳሳይ ጉዳዮች ላይ የተሰጡትን አስገዳጅ ውሳኔዎች መርምሮ ትዕዛዝ ለመስጠት፣ ለነሐሴ 13 ቀን 2011 ዓ.ም. ቀጠሮ ሰጥቷል፡፡ ብርጋዴር ጄኔራል ሀድጉ ነሐሴ 3 ቀን 2011 ዓ.ም. ከማረሚያ ቤት ሲወጡ ማረሚያ በር ላይ በጠበቃቸው የፌዴራል ፖሊስ ተይዘው፣ በሌላ ወንጀል እንደሚፈለጉ ተነግሯቸው በፌዴራል ከፍተኛ ፍርድ ቤት ልደታ ምድብ አሥረኛ ጊዜ ቀጠሮ ወንጀል ችሎት ነሐሴ 3 ቀን 2011 ዓ.ም. ቀርበው ነበር፡፡ ከቀረቡ በኋላ የተጠረጠሩበት ጉዳይ ቀደም ብለው ተጠርጥረውበት ከነበረና ከተዘጋ መዝገብ ጋር ተመሳሳይ መሆኑ ተረጋግጦ በ50,000 ብር ዋስ እንዲለቀቁም ትዕዛዝ ተሰጥቶ ነበር፡፡ ከአዲስ አበባ ከተማ እንዳይወጡ በየ48 ሰዓቱ ለፌዴራል ፖሊስ ሪፖርት እንዲያደርጉና ከአገር እንዳይወጡ ግዴታ ተጥሎባቸው የነበረ ቢሆንም፣ ፖሊስ በተሰጠው የይግባኝ ጊዜ ለፌዴራል ጠቅላይ ፍርድ ቤት ይግባኝ በማቅረብ የዋስትና ጥያቄውን አሳግዷል፡፡ 